  Анжелика Тихонова корреспондент Россиысь тодосъя академилэн Урал ёзэтысьтыз Эскеронъёсъя удмурт федерал центрысьтыз археологъёс но физикъёс шаерысьтымы шедьтэм артефактъёсты туала растровой электрон микроскопен эскерыны кутскизы. Со сярысь ужъюртлэн пресс-службаез ивортӥз. Туала тӥрлык минералъёсты но кортъёсты сяна, лулосъёслэсь клеткаоссэс, шунытын яке кезьытын ортчонрадзэс  но мукетсэ эскерыны луонлык сётэ Нырысь ик тодосчиос Дэбес ёросысь Варни гурт дорысь вашкала шайвылысь шедьтэм арбериосты эскеризы. Варни шай V – X даур кутскон вакытъёсысь археологи синпелет луэ. Трос аръёс ӵоже ужаса, археологъёс отысь 500-лэсь ятыр шайгуос шедьтӥзы, отысь кӧня ке сюрс артефактъёс ӝутӥзы. Соос пӧлын тросгес луо нылкышно чеберъяськонъёс. Нош куд-ог шайгуосысь VII-VIII дауръёсысь араб дирхамъёс (коньдон - ред.) но шедьтылӥзы. Эскеронъёсъя удмурт федерал центрысь Историяя, кылъя но литературая удмурт институтысь истори эскеронъёсъя ёзэтысь тодосъя ӧнерчи, истори тодосъя кандидат Татьяна Сабирова пусъе, трос аръёс ӵоже археологъёс со шедьтосъёс сярысь ватсаса тодонлык басьтыны ӧз быгатылэ шуыса, ӵошатылӥзы гинэ, кыӵе шедьтосъёссы мукет улосвылъёсысь ӧнерчиос, кызьы соос ог-огенызы тупало. Нош та туала электрон тӥрлыклы луыса тодосчиос артефактъёсты пуш ласянь эскерыны но марлэсь соос лэсьтэмын тодыны быгато. Нырысьёсыз чотын микроскоп улын кускерттон накладкаез эскеризы. Тодмо луиз, солэн вылаз зарнилэсь векчи гинэ сӥ вӧлдэмын. Озьы со вакытэ технологиос азинлыко вылӥллям ини шуыса йылпумъянэ вуыны луэ. Со арбери «импортной», Кам но Ватка шуръёс вискысь интывылэ со вузъёсын вошъяськонлы луыса вуэмын. Сыӵе вузкаронлэн сюресэз - ву кузя, Кам но Волга шуръёс кузя. Озьыен, эскеронъёс Ближней Востокысь но Малой Азиысь калыкъёсын вузкарон но лулчеберет кусыпъёс вал шуыса малпанэз юнмато Татьяна Сабирова, Эскеронъёсъя удмурт федерал центрлэн Историяя, кылъя но литературая удмурт институтысьтыз истори эскеронъёсъя ёзэтысь тодосъя ӧнерчиЭскеронъёсъя удмурт федерал центрысь Физикая но техникая институтысь валтӥсь ӧнерчи, Огъя ужан центрен кивалтӥсь, физика но математика тодосъя кандидат Ришат Валеев та дыре микроскоп центрысьтызы одӥг тужгес уже кутӥськисез арбери луэ шуыса пусйиз. Ми оскиськом, выль усьтӥськем луонлыкъёс историкъёсты сяна, тодослэн мукет ӧръёсысьтыз но эскерисьёсты кыскозы шуыса: биологъёсты, геологъёсты, эмчиосты но мукетъёссэ Ришат Валеев, Эскеронъёсъя удмурт федерал центрысь Огъя ужан центрен кивалтӥсьАзьланяз историкъёс но физикъёс элькунысьтымы мукет археологи шедьтосъёсты но эскерыны чаклало. Тегъёс: Ижкар Музей Удмуртия история Тодос  